### NN 142/2025 (21.11.2025.), Pravilnik o izmjenama i dopunama Pravilnika o provedbi intervencije 77.03. Potpora za EIP operativne skupine iz Strateškog plana Zajedničke poljoprivredne politike Republike Hrvatske 2023. - 2027.

MINISTARSTVO POLJOPRIVREDE, ŠUMARSTVA I RIBARSTVA

2114

Na temelju članka 8.a stavka 27. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.) ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O PROVEDBI INTERVENCIJE 77.03. POTPORA ZA EIP OPERATIVNE SKUPINE IZ STRATEŠKOG PLANA ZAJEDNIČKE POLJOPRIVREDNE POLITIKE REPUBLIKE HRVATSKE 2023. – 2027.

Članak 1.

U Pravilniku o provedbi intervencije 77.03. Potpora za EIP operativne skupine iz Strateškog plana Zajedničke poljoprivredne politike Republike Hrvatske 2023. – 2027. (»Narodne novine«, broj 33/24. i 35/24.) članku 1. iza riječi »poljoprivrede« dodaje se zarez i riječi »šumarstva i ribarstva«.

Članak 2.

U članku 3. stavku 1. točka 11. mijenja se i glasi:

»11. projektna ideja predstavlja koncept za projekt te sadrži analizu problema, planirane ciljeve, rezultate, aktivnosti, potrebne resurse, broj i uloge partnera i odgovornu osobu EIP operativne skupine, kao i drugu potrebnu dokumentaciju, ovisno od teme projekta«.

Točka 17. briše se.

Dosadašnje točke 18. – 30. postaju točke 17. – 29.

Dosadašnja točka 22. koja postaje točka 21. mijenja se i glasi:

»21. dopuna znači naknadno dostavljanje dokumentacije ili dijela dokumentacije na zahtjev Agencije za plaćanja/Ocjenjivačkog odbora.«

Dosadašnja točka 23. koja postaje točka 22. mijenja se i glasi:

»22. obrazloženje je naknadno dostavljanje informacija, pojašnjenje određene nejasnoće ili neusklađenosti u navodima/dokumentima/izračunima te ispravak neusklađenih navoda i/ili neispravnih izračuna na zahtjev Agencije za plaćanja/Ocjenjivačkog odbora.«

Dosadašnja točka 25. koja postaje točka 24. mijenja se i glasi:

»24. sumnja na prijevaru je nepravilnost koja je razlog za pokretanje postupaka na nacionalnoj razini kako bi se utvrdilo postojanje postupanja s namjerom, osobito prijevare, iz članka 3. i 4. Direktive (EU) 2017/1371 Europskog parlamenta i Vijeća od 5. srpnja 2017. o suzbijanju prijevara počinjenih protiv financijskih interesa Unije kaznenopravnim sredstvima (SL L 198, 28. 7. 2017.) (u daljnjem tekstu: Direktiva (EU) 2017/1371)«.

Dosadašnje točke 28. i 29. koje postaju točke 27. i 28. mijenjaju se i glase:

»27. AKIS (Sustav prijenosa znanja i inovacija u poljoprivredi) je strukturirani sustav za interakciju osoba i institucija koje proizvode, prenose i koriste znanje i inovacije u poljoprivredi i povezanim djelatnostima.«

»28. služba za potporu inovacijama je ustrojstvena jedinica Ministarstva poljoprivrede, šumarstva i ribarstva koja pruža stručnu podršku uspostavi, razvoju i primjeni inovacija u poljoprivredi.«

Članak 3.

Članak 5. mijenja se i glasi:

»(1) Agencija za plaćanja, u suradnji s Ministarstvom poljoprivrede, šumarstva i ribarstva (u daljnjem tekstu: Ministarstvo), u skladu s člankom 59. Uredbe (EU) br. 2021/2116, osigurava učinkovitu zaštitu financijskih interesa Europske unije i Republike Hrvatske te uspostavlja sustav upravljanja i kontrola koje uključuju provjere u postupku dodjele potpore kao i provjere tijekom provedbe projekta i nakon konačne isplate kako bi na učinkovit način i razmjerno u odnosu na administrativno i financijsko opterećenje utvrdila, spriječila i sankcionirala nepravilnosti, a posebno pokušaj prijevare i umjetnih stvaranja uvjeta za ostvarivanje prava na potporu.

(2) Kada u postupku dodjele i/ili isplate potpore Agencija za plaćanja utvrdi postojanje sumnje na prijevaru za kaznena djela iz članaka 3. i 4. Direktive (EU) 2017/1371, Agencija za plaćanja zastaje s postupkom dodjele i/ili isplate potpore te podnosi kaznenu prijavu nadležnom tijelu.

(3) Nakon što Agencija za plaćanja zaprimi od nadležnog tijela obavijest da je pokrenut kazneni postupak za kaznena djela iz članaka 3. i 4. Direktive (EU) 2017/1371, dostavlja korisniku Obavijest o privremenoj odgodi dodjele i/ili isplate potpore.

(4) Ako nadležna pravosudna tijela odbace kaznenu prijavu, obustave kazneni postupak, donesu pravomoćnu odbijajuću presudu ili pravomoćnom presudom oslobode korisnika za počinjenje kaznenog djela u kaznenom postupku pokrenutom na temelju sumnje na prijevaru, Agencija za plaćanja će korisnika, kojemu je izdana obavijest iz stavka 3. ovoga članka u roku od 30 dana od zaprimanja odluke/rješenja pravosudnog tijela obavijestiti o nastavku postupka dodjele i/ili isplate potpore.

(5) Agencija za plaćanja će korisnicima kojima je izrečena pravomoćna presuda kojom se proglašava krivim za počinjenje kaznenog djela za kaznena djela iz članaka 3. i 4. Direktive (EU) 2017/1371:

a) odbiti sve zahtjeve koji su u tijeku postupka administrativne kontrole

b) raskinuti sve važeće ugovore o financiranju za projekte koji nisu isplaćeni u cijelosti, u slučajevima kada se ugovori o financiranju sklapaju

c) poništiti sve odluke koje je izdala, a kojima su stekli prava na potporu

d) obustaviti sva plaćanja

e) zatražiti povrat sredstava u odnosu na ona sredstva koja nisu predmetom instituta oduzimanja imovinske koristi u kaznenom postupku za sve projekte/zahtjeve koji već nisu konačno isplaćeni.

(6) Na akte Agencije za plaćanja donesene u postupcima iz stavka 5. ovoga članka korisnik ne može izjaviti žalbu već može pokrenuti upravni spor.

(7) Osoba koju su nadležna pravosudna tijela pravomoćnom presudom proglasila krivom te fizičke i pravne osobe u kojima je osuđena osoba vlasnik obrta i/ili nositelj/član poljoprivrednog gospodarstva i/ili osnivač/član društva i/ili osoba ovlaštena za zastupanje, neovisno o udjelu vlasničkih ili upravljačkih prava, u kalendarskoj godini donošenja pravomoćne presude i u sljedeće tri kalendarske godine isključuju se iz mogućnosti dodjele potpore iz EPFRR i Europskog fonda za jamstva u poljoprivredi (u daljnjem tekstu: EFJP).

(8) Posljedica u slučaju utvrđenog umjetnog stvaranja uvjeta u skladu s člankom 62. Uredbe (EU) br. 2021/2116 je odbijanje zahtjeva korisnika ili ukidanje pogodnosti koje su umjetno stvorene.

(9) Agencija za plaćanja može u svakom trenutku postupka dodjele potpore, provedbe projekta i tijekom pet godina nakon konačne isplate donijeti odluku kojom će odbiti zahtjev korisnika, umanjiti potporu, odnosno zatražiti povrat djelomičnog ili cjelokupnog iznosa sredstava, ako korisnik ne ispunjava obveze propisane ovim Pravilnikom, natječajem ili drugim primjenjivim nacionalnim propisima ili propisima Europske unije.

(10) Kad odlučuje o odbijanju, umanjenju ili povratu sredstava potpore, Agencija za plaćanja uzima u obzir utvrđene nepravilnosti i odredbe ovoga Pravilnika o primjeni financijskih korekcija iz Priloga 6 ovoga Pravilnika.

(11) Tijekom cjelokupne provedbe sustava kontrola, Agencija za plaćanja može u svrhu sprečavanja pokušaja prevara i nepravilnosti koristiti ARACHNE sustav za procjenu rizika (https://ec.europa.eu/social/main.jsp?catId=325&intPageId=3587&langId=hr) te poduzimati daljnje radnje u skladu s dobivenim rezultatima.«

Članak 4.

U članku 7. stavak 2. mijenja se i glasi:

»(2) U postupku dodjele potpore EIP operativna skupina:

a) mora biti osnovana nakon 1. siječnja 2023. godine

b) sastoji se od najmanje dva (2) partnera

c) partneri mogu biti:

– fizičke i pravne osobe upisane u Upisnik poljoprivrednika,

– priznate proizvođačke organizacije u poljoprivrednom i prehrambeno-prerađivačkom sektoru te

– druge fizičke i pravne osobe relevantne za provedbu inovativnih projekata (isključujući jedinice lokalne samouprave – JLS i jedinice lokalne i područne (regionalne) samouprave – JLP(R)S i LAG-ove)

d) najmanje jedan partner EIP operativne skupine je upisan u Upisnik poljoprivrednika

e) odgovorna osoba EIP operativne skupine i svi partneri EIP operativne skupine osnovani su i registrirani u Republici Hrvatskoj prije objave natječaja

f) odgovorna osoba EIP operativne skupine i svi partneri EIP operativne skupine moraju imati podmirene, odnosno uređene financijske obveze prema državnom proračunu Republike Hrvatske

g) odgovorna osoba EIP operativne skupine i svi partneri EIP operativne skupine nisu poduzetnici u teškoćama

h) odgovorna osoba EIP operativne skupine i svi partneri EIP operativne skupine nisu odgovorna osoba/partner u drugoj EIP operativnoj skupini u sklopu istoga natječaja izuzev stručno/znanstveno/istraživačkih institucija koje istovremeno djeluju u različitim sektorima/područjima poljoprivredne proizvodnje

i) fizičke osobe koje su ujedno i zaposlenici u stručno/znanstveno/istraživačkoj instituciji koja je prijavljena kao partner/odgovorna osoba EIP operativne skupine nisu prihvatljivi partneri te EIP operativne skupine

j) član zadruge/proizvođačke organizacije i zadruga/proizvođačka organizacija ne smatraju se zasebnim partnerima u istoj EIP operativnoj skupini

k) partneri EIP operativne skupine i njihova povezana i partnerska poduzeća ne smatraju se zasebnim partnerima u istoj EIP operativnoj skupini

l) ako je odgovorna osoba/partner EIP operativne skupine stručno/znanstveno/istraživačka institucija koja istovremeno djeluje u različitim sektorima/područjima poljoprivredne proizvodnje, ista može biti odgovorna osoba/partner u najviše pet EIP operativnih skupina tijekom jednog natječaja

m) partneri EIP operativne skupine moraju sklopiti ugovor o poslovnoj suradnji sukladno članku 12. ovoga Pravilnika

n) EIP operativna skupina mora uspostaviti interne procedure i upravljanje zadacima kako bi se osigurala transparentnost u radu i donošenju odluka

o) odgovorna osoba EIP operativne skupine je odgovorna za uredno izvršenje obveza navedenih u ugovoru iz točke m) ovoga stavka

p) odgovorna osoba i partneri EIP operativne skupine ne smiju biti na listi isključenja Agencije za plaćanja te im ne smije trajati razdoblje isključenja iz mogućnosti dodjele potpore iz EPFRR za razdoblje 2014. – 2022. i/ili iz EPFRR i/ili EFJP za razdoblje 2023. – 2027.«

U stavku 4. točka e) mijenja se i glasi:

»e) odgovorna osoba i partneri EIP operativne skupine ne smiju biti na listi isključenja Agencije za plaćanja te im ne smije trajati razdoblje isključenja iz mogućnosti dodjele potpore iz EPFRR za razdoblje 2014. – 2022. i/ili iz EPFRR i/ili EFJP za razdoblje 2023. – 2027.«

Članak 5.

U članku 8. stavak 1. mijenja se i glasi:

»(1) Kako bi se projekt smatrao prihvatljivim za sufinanciranje, u postupku dodjele potpore mora ispuniti uvjete prihvatljivosti:

a) provodi se na području Republike Hrvatske

b) ima preporuku za projektnu ideju (Prilog 2 ovoga Pravilnika) od strane službe za potporu inovacijama

c) imati izrađen projektni plan, za projektnu ideju, koji se odnosi na najmanje jednu od tema:

– bioekonomija

– prilagodba i ublažavanje klimatskih promjena

– prilagodba poljoprivredne proizvodnje i upravljanje poljoprivrednim resursima

– smanjenje emisije stakleničkih plinova

– razvoj novih agrotehničkih metoda za smanjenje ugljičnog otiska

– konzervacijska poljoprivreda

– prilagodba poslovanja poljoprivrednika na zahtjeve digitalizacije

– druge teme koje ispunjavaju specifične ciljeve ZPP i ciljeve EIP-a

d) doprinosi najmanje jednom od 9 specifičnih ZPP ciljeva iz članka 6. stavka 1. Uredbe (EU) br. 2021/2115

e) ima pozitivnu ocjenu za projektni plan od strane Ocjenjivačkog odbora iz članka 9. ovoga Pravilnika

f) mora ostvariti minimalni broj bodova (prag prolaznosti) temeljem kriterija odabira iz Priloga 1 ovoga Pravilnika.«

U stavku 3. točka d) mijenja se i glasi:

»d) korisnik/odgovorna osoba EIP operativne skupine je u obvezi u roku od 15 radnih dana nakon sklapanja ugovora o financiranju te prilikom podnošenja svakog zahtjeva za isplatu dostaviti Izvješće o provedbi projekta/završno izvješće Upravljačkom tijelu koje će ga putem Nacionalne i Europske mreže ZPP javno objaviti u svrhu diseminacije informacija o projektu. Izvješće se dostavlja na obrascu koji je prilog natječaja i u pdf obliku potpisano od strane odgovorne osobe EIP operativne skupine na adresu elektroničke pošte inovacije@mps.hr.«

Iza točke d) dodaje se nova točka e) koja glasi:

»e) korisnik/odgovorna osoba EIP operativne skupine je u obvezi do podnošenja zahtjeva za isplatu prve rate izraditi web-stranicu projekta.«

Dosadašnje točke e) i f) postaju točke f) i g).

Članak 6.

Članak 9. mijenja se i glasi:

»(1) EIP operativna skupina u obvezi je izraditi i u potpunosti ispuniti obrazac projektnog plana sa svim potrebnim podacima prema predlošku koji će biti objavljen uz natječaj.

(2) Projektni plan EIP operativne skupine ocjenjuje Ocjenjivački odbor osnovan od strane Ministarstva.

(3) Članove Ocjenjivačkog odbora za programsko razdoblje 2023. – 2027. imenuje ministar nadležan za poljoprivredu.

(4) Predsjednik Ocjenjivačkog odbora je predstavnik Ministarstva.

(5) Ocjenjivački odbor djeluje u skladu s Poslovnikom o radu Ocjenjivačkog odbora.

(6) Za sve prihvatljive zahtjeve za potporu Agencija za plaćanja, uz pripadajuće projektne ideje, Upravljačkom tijelu dostavlja projektne planove koje ih prosljeđuje Ocjenjivačkom odboru na ocjenu.

(7) Tijekom ocjenjivanja projektnog plana, Ocjenjivački odbor, za projektne planove koji su ispunjeni sa svim potrebnim podacima, ocjenjuje kvalitetu projektnog plana, opravdanost i prihvatljivost troškova, usklađenost aktivnosti sa svrhom projektnog plana te dodjeljuje bodove za kriterije odabira od 3 do 6 iz Priloga 1 ovoga Pravilnika.

(8) Ako Ocjenjivački odbor ustanovi da obrazac projektnog plana nije u potpunosti ispunjen, donijet će negativnu ocjenu za projektni plan.

(9) Ako Ocjenjivački odbor ustanovi da aktivnosti diseminacije informacija o projektu nisu planirane u projektnom planu od početka provedbe projekta i tijekom provedbe projekta, donijet će negativnu ocjenu za projektni plan.

(10) Ako je potrebno, Ocjenjivački odbor može tražiti dodatno obrazloženje projektnog plana.

(11) Ako korisnik ne dostavi traženo obrazloženje projektnog plana u roku od sedam dana od slanja zahtjeva za obrazloženje, projektni plan se neće uzeti u daljnje razmatranje i Ocjenjivački odbor će donijeti negativnu ocjenu za projektni plan.

(12) Ako Ocjenjivački odbor ustanovi nesukladnost odobrene projektne ideje s projektnim planom, donijet će negativnu ocjenu za projektni plan.

(13) Tijekom ocjenjivanja projektnog plana Ocjenjivački odbor provjerava prihvatljivost troškova te može, u slučaju neprihvatljivih i/ili neopravdanih troškova, umanjiti traženi iznos potpore.

(14) Nakon završenog postupka ocjenjivanja projektnih planova, Ocjenjivački odbor ocjene dostavlja Upravljačkom tijelu koje ih prosljeđuje Agenciji za plaćanja.

(15) Provedba troškova prikazanih u projektnom planu mora biti realizirana u razdoblju od najmanje dvije do najviše pet godina od sklapanja ugovora o financiranju.

(16) Tijekom postupka provedbe projekta realokacija troškova iz odobrenog projektnog plana nije moguća.«

Članak 7.

U članku 10. stavku 1. točki a) podtočki 1. brišu se riječi:

»uvećano za stopu inflacije u prethodnoj godini (izvor podataka Državni zavod za statistiku)«.

Članak 8.

U članku 12. stavak 5. mijenja se i glasi:

»(5) Potpisi ugovornih strana ugovora iz stavka 1. ovoga članka, moraju biti ovjereni kod javnog bilježnika, osim u slučaju digitalnog potpisa svih ugovornih strana.«

Članak 9.

U članku 18. stavak 6. mijenja se i glasi:

»(6) Način i rokovi postavljanja pitanja u vezi objavljenog natječaja bit će propisani natječajem.«.

Stavak 9. mijenja se i glasi:

»(9) Natječaj za dodjelu potpore objavljuje Agencija za plaćanja na mrežnoj stranici – www.apprrr.hr, a obavijest o objavi natječaja objavljuje se na mrežnim stranicama Ministarstva – https://poljoprivreda.gov.hr i Uprave za potpore poljoprivredi i ruralnom razvoju – www.ruralnirazvoj.hr.«.

Stavak 10. mijenja se i glasi:

»(10) Agencija za plaćanja može uz natječaj objaviti na svojoj mrežnoj stranici i druge dokumente poput uputa, vodiča i sličnih dokumenata, najkasnije deset dana prije početka podnošenja zahtjeva za potporu, a obavijest o tome objavljuje se na mrežnim stranicama Ministarstva – https://poljoprivreda.gov.hr i Uprave za potpore poljoprivredi i ruralnom razvoju – www.ruralnirazvoj.hr.«.

Članak 10.

Naslov iznad članka 24. mijenja se i glasi:

»Način dostave korisnicima«.

Članak 24. mijenja se i glasi:

»(1) U slučaju dostave korisnicima putem AGRONET-a, adresa elektroničke pošte na koju Agencija za plaćanja korisniku šalje obavijest o dostavi na AGRONET je isključivo adresa elektroničke pošte koja je predviđena za takvu namjenu u Evidenciji korisnika potpora u ruralnom razvoju i ribarstvu (u daljnjem tekstu: Evidencija korisnika).

(2) U slučaju dostave korisnicima putem AGRONET-a, korisnik je obvezan preuzeti akt Agencije za plaćanja/ugovor o financiranju/rješenje Ministarstva najkasnije u roku od pet dana od dana postavljanja istih na AGRONET i zaprimanja obavijesti u elektronički pretinac.

(3) U slučaju dostave korisnicima putem AGRONET-a, dostava se smatra obavljenom u trenutku zapisa na AGRONET-u kada je korisnik preuzeo akt Agencije za plaćanja/ugovor o financiranju/rješenje Ministarstva. Ako korisnik ne preuzme akt Agencije za plaćanja/ugovor o financiranju/rješenje Ministarstva s AGRONET-a u roku od pet dana od dana postavljanja na AGRONET, dostava se smatra obavljenom istekom roka od pet dana od dana kada je akt Agencije za plaćanja/ugovor o financiranju/rješenje Ministarstva postavljeno na AGRONET.

(4) U slučaju dostave preporučenom pošiljkom s povratnicom, dostava se smatra obavljenom u trenutku kada je korisnik zaprimio preporučenu pošiljku, što se dokazuje datumom i potpisom na povratnici.

(5) U slučaju neuspjele dostave preporučenom pošiljkom zbog promjene adrese prebivališta, boravišta ili sjedišta korisnika o čemu korisnik nije obavijestio Agenciju za plaćanja, akt Agencije za plaćanja/ugovor o financiranju/rješenje Ministarstva će se objaviti na oglasnoj ploči Agencije za plaćanja te se dostava smatra obavljenom istekom osmog dana od dana stavljanja na oglasnu ploču.

(6) U slučaju dostave putem elektroničke pošte, isključujući dostavu putem AGRONET-a, ako je korisnik u zahtjevu pod podacima o kontakt osobi naveo adresu elektroničke pošte koja se razlikuje od adrese elektroničke pošte koja je navedena u Evidenciji korisnika, dostava se obavlja na obje adrese elektroničke pošte.

(7) Dostava elektroničkim putem smatra se obavljenom u trenutku kad je zabilježena na poslužitelju za primanje takvih poruka. Korisnicima se preporučuje provjeravati sve pretince elektroničke pošte.«

Članak 11.

Članak 31. mijenja se i glasi:

»(1) Agencija za plaćanja sklapa ugovor o financiranju na temelju odluke o rezultatu administrativne kontrole isključivo s korisnicima za koje su sredstva dostatna, odnosno koji se na rang-listi, nakon provedene administrativne kontrole zahtjeva za potporu i donošenja odluke o rezultatu administrativne kontrole i dalje nalaze iznad praga raspoloživih sredstava.

(2) Ugovor o financiranju mora sadržavati najmanje podatke o ugovornim stranama rokove, prava i obveze korisnika i Agencije za plaćanja, iznos dodijeljene potpore, uvjete za isplatu sredstava, uvjete za raskid ugovora i popis priloga ugovoru o financiranju.

(3) Agencija za plaćanja prva potpisuje Ugovor o financiranju te ga dostavlja korisniku na potpis na jedan od načina opisanih u članku 24. ovoga Pravilnika.

(4) Danom sklapanja ugovora o financiranju smatra se datum potpisa od strane korisnika.

(5) U roku od 15 dana od dana zaprimanja ugovora o financiranju, korisnik je u obvezi potpisati i dostaviti jedan primjerak ugovora o financiranju u izvorniku preporučenom pošiljkom ili neposredno u Agenciju za plaćanja.

(6) Neispravno potpisanim ugovorom o financiranju smatra se ugovor koji je potpisala neovlaštena osoba.

(7) Ako korisnik potpiše ugovor o financiranju, ali ne navede datum potpisa ugovora o financiranju, danom sklapanja ugovora o financiranju smatra se vrijeme slanja poštom (datum, sat, minuta, sekunda) potpisanog ugovora o financiranju u slučaju slanja preporučenom pošiljkom s povratnicom ili vrijeme zaprimanja (datum, sat, minuta, sekunda) u Agenciju za plaćanja, ako korisnik neposredno dostavlja potpisani ugovor o financiranju.

(8) Agencija za plaćanja je ovlaštena u bilo kojem trenutku, ako za istim postoji potreba, izraditi dodatak ugovoru o financiranju radi ispravljanja administrativnih pogrešaka učinjenih omaškom prilikom izrade ugovora o financiranju i/ili bilo kojeg akta iz ovoga Pravilnika koji je u izravnoj i/ili neizravnoj vezi s ugovorom o financiranju.

(9) Uvjeti sklapanja ugovora o financiranju se na jednak način primjenjuju i na sklapanje dodatka ugovoru o financiranju.«

Članak 12.

Članak 36. stavak 1. mijenja se i glasi:

»(1) Nakon administrativne kontrole zahtjeva za isplatu Agencija za plaćanja donosi sljedeće:

a) Odluku o isplati ili

b) Odluku o odbijanju zahtjeva za isplatu,

c) Odluku o povratu,

d) Obavijest o odgodi odobrenja isplate.«

U stavku 3. iza riječi »Ministarstva« briše se riječ: »poljoprivrede«.

Iza stavka 8. dodaje se novi stavak 9. koji glasi:

»(9) Agencija za plaćanja izdaje Odluku o povratu u slučajevima navedenim u članku 42. ovoga Pravilnika.«

Dosadašnji stavak 9. postaje stavak 10.

Članak 13.

U članku 44. stavku 3. iza riječi » Ministarstvo« briše se riječ: »poljoprivrede«.

U stavku 4. iza riječi » Ministarstva« briše se riječ: »poljoprivrede«.

Članak 14.

U članku 45. stavcima 1. i 4. iza riječi » Ministarstvu« briše se riječ »poljoprivrede«.

Članak 15.

Prilozi 1 i 2 zamjenjuju se novim Prilozima 1 i 2 i sastavni su dio ovoga Pravilnika.

Članak 16.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/22-01/92
 Urbroj: 525-07/1832-25-21
 Zagreb, 19. studenoga 2025.

Potpredsjednik Vlade
 i ministar
 David Vlajčić, v. r.

PRILOG 1

KRITERIJI ODABIRA ZA INTERVENCIJU 77.03. POTPORA ZA EIP OPERATIVNE SKUPINE

|  |  |  |
| --- | --- | --- |
| KRITERIJI ODABIRA  Intervencija 77.03. Potpora za EIP operativne skupine | | Bodovi |
| 1. | Broj partnera u EIP operativnoj skupini upisanih u Upisnik poljoprivrednika | Najviše 30 |
| 1.1 | > 10 | 30 |
| 1.2 | 6 – 10 | 20 |
| 1.3 | 3 – 5 | 10 |
| 2. | Komplementarnost partnera i njihova relevantnost za ciljeve projekta | Najviše 20 |
| 2.1 | EIP operativnu skupinu čine partneri poljoprivrednik/ci, savjetnik/ci i istraživač(i)/znanstvenik/ci | 20 |
| 2.2 | EIP operativnu skupinu čine partneri poljoprivrednik/ci i savjetnik/ci ili istraživač(i)/znanstvenik/ci | 15 |
| 2.3 | EIP operativnu skupinu čine partneri poljoprivrednici | 10 |
| 3. | Izvedivost plana provedbe projekta | Najviše 10 |
| 3.1 | realističan vremenski okvir, aktivnosti i resursi potrebni za provedbu projekta u potpunosti navedeni i opisani | 10 |
| 3.2 | realističan vremenski okvir, aktivnosti i resursi potrebni za provedbu projekta djelomično navedeni i opisani | 5 |
| 4. | Doprinos rezultata projekta specifičnim ciljevima ZPP-a | Najviše 20 |
| 4.1 | rezultati projekta doprinose 3 i više specifičnih ciljeva ZPP-a | 20 |
| 4.2 | rezultati projekta doprinose 2 specifična cilja ZPP-a | 15 |
| 5. | Primjenjivost rezultata projekta | Najviše 10 |
| 5.1 | rezultati projekta primjenjivi na poljoprivredna gospodarstava u RH i izvan RH | 10 |
| 5.2 | rezultati projekta primjenjivi na poljoprivredna gospodarstava u RH | 8 |
| 6. | Informiranje drugih poljoprivrednika o projektu tijekom i nakon provedbe projekta | Najviše 10 |
| 6.1 | informiranje drugih poljoprivrednika o projektu tijekom i nakon provedbe projekta | 10 |
| 6.2 | informiranje drugih poljoprivrednika o projektu nakon provedbe projekta | 5 |
| MAKSIMALNI BROJ BODOVA | | 100 |
| PRAG PROLAZNOSTI | | 38 |

DODATNA POJAŠNJENJA KRITERIJA ODABIRA

Kriterij odabira br. 2 »Komplementarnost partnera i njihova relevantnost za ciljeve projekta«

Partnerima poljoprivrednicima smatraju se partneri iz točke 1. i 2. iz Tablice 4. Priloga 2 ovoga Pravilnika.

Partnerima savjetnicima smatraju se partneri iz točke 5. iz Tablice 4. Priloga 2 ovoga Pravilnika.

Partnerima istraživačima/znanstvenicima smatraju se partneri iz točke 6. i 7. iz Tablice 4. Priloga 2 ovoga Pravilnika.

PRILOG 2

PREDLOŽAK PROJEKTNE IDEJE ZA INTERVENCIJU 77.03.

POTPORA ZA EIP OPERATIVNE SKUPINE

|  |  |
| --- | --- |
| 1. OSNOVNI PODACI (podatke u obrazac upisivati na računalu) | |
| Naziv EIP operativne skupine |  |
| Naziv Projektne ideje |  |
| Trajanje Projekta |  |
| Lokacija Projekta |  |
| Ime i prezime ODGOVORNE OSOBE – PODNOSITELJA PROJEKTNE IDEJE |  |
| OIB |  |
| telefon |  |
| adresa |  |
| e-adresa |  |
| Ime i prezime osobe OVLAŠTENE ZA ZASTUPANJE ODGOVORNE OSOBE |  |
| OIB |  |
| telefon |  |
| adresa |  |
| e-adresa |  |

|  |
| --- |
| 2. PROJEKTNA IDEJA |
| OPIS PROJEKTNE IDEJE (kratki sažetak i cilj projekta) |
|  |

U Tablici 1. odaberite temu/teme na koju se odnosi projektna ideja, moguće su kombinacije opcija – zaokružite redne brojeve

Tablica 1. Teme

|  |  |
| --- | --- |
| Redni broj | Tema/e na koju se odnosi projektna ideja |
| 1. | bioekonomija |
| 2. | prilagodba i ublažavanje klimatskim promjenama |
| 3. | prilagodba poljoprivredne proizvodnje i upravljanje poljoprivrednim resursima |
| 4. | smanjenje emisije stakleničkih plinova |
| 5. | razvoj novih agrotehničkih metoda za smanjenje ugljičnog otiska |
| 6. | konzervacijska poljoprivreda |
| 7. | prilagodba poslovanja poljoprivrednika na zahtjeve digitalizacije |
| 8. | druge teme koje ispunjavaju specifične ciljeve ZPP i ciljeve EIP-a\* |
| \*U slučaju druge teme potrebno je navesti naziv teme i opis teme | |
| \*Naziv teme: |  |
| Opis teme: |  |

U Tablici 2. navedite primarno područje doprinosa projekta sukladno strategijama Unije\*, moguće su kombinacije opcija – zaokružite redne brojeve

Tablica 2. Područje doprinosa projekta strategijama Unije\*

|  |  |
| --- | --- |
| Redni broj | Područje doprinosa projekta strategijama Unije |
| 1. | Postizanje klimatske neutralnosti |
| 2. | Smanjenje ukupne upotrebe i rizika od kemijskih sredstava i/ili upotrebe štetnijih pesticida |
| 3. | Poticanje ekološkog uzgoja i/ili ekološke akvakulture |
| 4. | Smanjenje uporabe antimikrobnih sredstava za uzgoj životinja i u akvakulturi |
| 5. | Smanjenje gubitaka hranjivih tvari i upotreba gnojiva uz očuvanje plodnosti tla |
| 6. | Poboljšanje upravljanja prirodnim resursima koje koristi poljoprivreda (voda, tlo, zrak) |
| 7. | Zaštita i/ili obnova bioraznolikosti i usluga ekosustava unutar poljoprivrednih sustava |
| 8. | Vraćanje poljoprivrednih površina pod obilježja krajobraza visoke raznolikosti |
| 9. | Olakšavanje pristupa brzom širokopojasnom internetu u ruralnim područjima |
| 10. | Poboljšanje dobrobiti životinja |

|  |
| --- |
| 3. Obrazložite doprinos projekta ciljevima Europskog zelenog plana, Strategije od polja do stola, Strategije EU-a za bioraznolikost do 2030., Održivi ugljični ciklusi, čemu će projekt vjerojatno doprinijeti, u skladu s odabranim područjem/ima |
|  |

U Tablici 3. navedite primarni specifični cilj projekta prema kategorijama kako je navedeno, moguće su kombinacije opcija na koje se odnosi projektna ideja/projekt – zaokružite redne brojeve

Tablica 3. Specifični ciljevi koji se odnose na projekt

|  |  |
| --- | --- |
| Redni broj | Specifični ciljevi ZPP-a |
| 1. | Potpora održivog dohotka i otpornosti poljoprivrednih gospodarstava (SO1) |
| 2. | Pojačanje usmjerenosti na tržište i povećanje konkurentnosti, uključujući stavljanje većeg naglaska na istraživanje, tehnologiju i digitalizaciju (SO2) |
| 3. | Unapređenje položaja poljoprivrednika u lancu opskrbe hranom (SO3) |
| 4. | Doprinos ublažavanju klimatskih promjena i prilagodbi tim promjenama te razvoju održive energije (SO4) |
| 5. | Poticanje održivog razvoja i učinkovitog upravljanja prirodnim resursima, kao što su voda, tlo i zrak (SO5) |
| 6. | Doprinos zaštiti bioraznolikosti, poboljšanje usluga ekosustava te očuvanje staništa i krajobraza (SO6) |
| 7. | Privlačenje mladih poljoprivrednika i olakšavanje poslovnog razvoja u ruralnim područjima (SO7) |
| 8. | Promicanje zapošljavanja, rasta, socijalne uključenosti i lokalnog razvoja u ruralnim područjima, uključujući biogospodarstvo i održivo šumarstvo (SO8) |
| 9. | Poboljšanje odgovora poljoprivrede EU-a na društvene zahtjeve u pogledu hrane i zdravlja, uključujući sigurnu, hranjivu i održivu hranu, otpad od hrane te dobrobit životinja (SO9) |
| 10. | Horizontalni (međusektorski) cilj modernizacije poljoprivrednog sektora poticanjem i razmjenom znanja, inovacija i digitalizacije u poljoprivredi i ruralnim područjima te promicanjem njihove upotrebe (CCO/XCO) |

|  |
| --- |
| 4. Obrazložite primarni specifični cilj projekta |
|  |

|  |
| --- |
| RELEVANTNOST PROJEKTNE IDEJE – POTREBA ZA PROJEKTNOM IDEJOM USMJERENOST PROJEKTNE IDEJE NA PROBLEME/PRILIKE U REPUBLICI HRVATSKOJ |
| 5. Navedite inovaciju/problem koji se želi riješiti predloženom projektnom idejom te jasno opišite važnost inovacije za rješavanje problema za odabranu temu u okviru specifičnih ciljeva ZPP-a (informacije o doprinosu projekta specifičnim ciljevima ZPP-a kako je navedeno u članku 6. stavcima 1. i 2. Uredbe (EU) br. 2021/2115.) |
|  |

|  |
| --- |
| 6. Potkrijepite potrebu za inovacijom/problemom koji se želi riješiti relevantnim statističkim podatcima (navedite druge znanstvene studije/podatke ili statistike iz istraživanja, strateške dokumente na nacionalnoj i regionalnoj razini/posebne nacionalne/regionalne/lokalne okolnosti i dr.) koji u svojim ciljevima/prioritetima/mjerama govore o potrebi za aktivnostima kakve predlažete te jasno opišite kako predložena projektna ideja doprinosi realizaciji ciljeva/prioriteta spomenutih strateških dokumenata |
|  |

|  |
| --- |
| POTENCIJAL USPJEŠNE PRIMJENE INOVACIJE U PRAKSI |
| 7. Opišite zašto se projekt smatra inovativnim |
|  |

|  |
| --- |
| 8. Opišite naprednu tehnologiju na kojoj se temelji (revolucionarni ciljevi, inovativni koncepti i pristupi) |
|  |

|  |
| --- |
| 9. Navedite očekivane rezultate:  Opišite koji su vaši očekivani ključni rezultati za praktičnu primjenu, koji su potencijalni korisnici dobivenih rješenja i ključne praktične preporuke koje će se razviti i okviru projekta |
|  |

|  |
| --- |
| 10. Opišite rezultate projektne ideje/projekta s kvantitativno definiranim pokazateljima te njegov doprinos cilju, a to je povećana produktivnost i održivo upravljanje resursima |
|  |

|  |
| --- |
| 11. Opišite kako će projekt doprinijeti stvaranju dodane vrijednosti |
|  |

|  |
| --- |
| STRUKTURA I STRUČNOST PARTNERA U EIP OPERATIVNOJ SKUPINI |

Tablica 4. Tipologija – Uloga partnera u EIP operativnoj skupini

|  |  |
| --- | --- |
| Redni broj | Uloga partnera u EIP operativnoj skupini |
| 1. | Poljoprivredno gospodarstvo |
| 2. | Organizacija poljoprivrednika (zadruga, proizvođačka organizacija, udruga) |
| 3. | Šumoposjednik ili radnik u šumarstvu |
| 4. | Organizacije (udruge) šumoposjednika |
| 5. | Savjetnik, savjetodavna organizacija, poljoprivredna komora |
| 6. | Istraživač ili istraživačka organizacija |
| 7. | Organizacija za obrazovanje ili kontinuirani profesionalni razvoj |
| 8. | Organizacija ili agencija za klimu/okoliš/prirodu |
| 9. | Pružatelji usluga koji nisu savjetnici\* |
| 10. | Prerađivač/distributer |
| 11. | Potrošač/udruga potrošača |
| 12. | Javna tijela |
| 13. | Nepoljoprivredno poduzeće |
| 14. | Ostali\*\* |

\*Pružatelji usluga koji nisu savjetnici uključuju npr. dobavljače ulaznih materijala, veterinare, socijalne radnike, dobavljače/pružatelje usluga za strojeve, IT stručnjake/IT tvrtku, tehnološke programere, odvjetnike, financijske stručnjake, stručnjake za komunikaciju, konzultante, itd.

\*\*Kategorija »ostali« može se koristiti za upis bilo koje druge vrste partnera koji nisu prethodno navedeni.

Navedite potreban broj partnera EIP operativne skupine i njihove uloge u projektu u Tablici 5 prema tipologiji iz Tablice 4. »Uloga partnera u EIP operativnoj skupini« (nisu moguće kombinacije uloga pojedinog partnera)

Tablica 5. Partneri po pojedinoj ulozi u EIP operativnoj skupini

|  |  |
| --- | --- |
| Redni broj partnera | Uloga partnera (iz Tablice 4.) i resursi  koje će koristiti u projektu |
|  |  |
|  |  |
|  |  |
|  |  |
|  |  |

|  |
| --- |
| 12. Navedite koje kvalifikacije bi partneri trebali posjedovati za ulogu predviđenu u projektu radi najbolje moguće primjene različitih vrsta znanja u relevantnom sektoru |
|  |

|  |
| --- |
| 13. Objasnite prednosti predviđenog partnerstva i kako će se njime na najbolji način iskoristiti razne vrste znanja (praktično, znanstveno, tehničko, organizacijsko) u okviru projekta – koji je doprinos i dodana vrijednost projektu |
|  |

|  |
| --- |
| PLANIRANE AKTIVNOSTI I METODOLOGIJA |
| 14. Opišite planirane aktivnosti da bi se postigli rezultati. Prikažite kako će jedna aktivnost omogućiti realizaciju sljedećih aktivnosti |
|  |

|  |
| --- |
| 15. Objasnite metodološki pristup aktivnostima EIP operativne skupine u smislu organizacije i odgovornosti (opisati aktivnosti partnera u skladu s predviđenim ulogama, navesti regiju provedbe projekta i okvirni vremenski plan za svaku fazu). |
|  |

|  |
| --- |
| Ako Projektna ideja nije u potpunosti ispunjena, neće se uzeti u razmatranje i za projektnu ideju nije moguće dobiti preporuku.  Ako je projektna ideja dovoljno jasno opisana te smisleno postavljena i povezana, ista dobiva preporuku službe za potporu inovacijama Ministarstva poljoprivrede, šumarstva i ribarstva za prijavu na natječaj.  Preporuka (zaokružiti): DA NE  Mjesto i datum:\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Služba za potporu inovacijama Ministarstva poljoprivrede, šumarstva i ribarstva:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Ime i prezime službene osobe i potpis |

|  |
| --- |
| Obrazloženje u slučaju da za projektnu ideju NIJE dana preporuka: |